Det ser skidt ud for konkurrencen på realkreditområdet.

Fire store aktører skiftes til at sætte gebyrerne op, uden at de 1,7 millioner boligejere kan gøre fra eller til, fordi der er meget store omkostninger forbundet med at skifte institut.

Samtidig er markedet tæt på umuligt at komme ind på for nye aktører, og det hæmmer konkurrencen.

Sådan lyder konklusionerne i Konkurrencerådets rapport om konkurrencen på realkreditmarkedet.

- Der er reelt kun fire realkreditinstitutter, som låner ud til private, og de gør det via deres aftaler med bankerne. Det er svært for nye aktører at komme ind på markedet, siger Christian Schultz, der er formand for Konkurrencerådet i en udtalelse på Konkurrencestyrelsens hjemmeside.

- Samtidig ser vi, at forbrugerne ikke er specielt aktive med at afsøge markedet, og de skifter sjældent realkreditleverandør. Det er tegn på, at konkurrencen har svære vilkår på realkreditmarkedet, siger han.

Kan ikke forklares med regulering

Siden 2009 er administrationsgebyret på et realkreditlån, den såkaldte bidragssats, mere end fordoblet.

De fire institutter har flere gange forklaret de stigende gebyrer med ny regulering, der skal polstre branchen mod en ny finanskrise. Men den forklaring holder ikke, lyder vurderingen fra Konkurrencerådet.

- Siden finanskrisen er prisen på realkreditlån steget rigtig meget, og institutternes indtjening er øget. Bidragssatserne er steget i et omfang, der ikke kan forklares af højere omkostninger herunder kapitalkrav. Vi burde ikke kunne se en sådan udvikling, hvis konkurrencen på markedet var effektiv, siger Christian Schultz.

Læs også : Realkreditinstitutter vælter sig i penge fra boliggebyrer

Konkurrencerådets analyse indeholder 16 anbefalinger, der kan give bedre konkurrence på markedet for realkreditlån.

Ifølge Konkurrencerådet kan anbefalingerne:

• Mindske adgangs- og ekspansionsbarrierer.

• Øge gennemsigtigheden for forbrugerne.

• Gøre det nemmere at få flere lånetilbud ved køb af bolig.

• Gøre det nemmere for låntagere at skifte realkreditinstitut.

Forbrugerne havde i 2015 samlet set realkreditlån for godt 1.450 milliarder kroner.

I 2015 tjente de fire realkreditinstitutter 19 milliarder kroner på gebyrer på realkreditlån.

Finansdanmark: Kan ikke genkende konklusioner

Ane Arnth Jensen, viceadministrerende direktør i bankernes brancheorganisation, Finansdanmark, er uenig i, at det står så skidt til med konkurrencen, som Konkurrencerådet lægger op til:

- Konkurrencerådet tegner på flere stræk et billede af det danske realkreditmarked, vi ikke kan genkende. Det skyldes, at flere af konklusionerne i rapporten i vid udstrækning er baseret på simple modeller og antagelser.